《绕佛天香 祝姚江维极女禅师初度 新谱犯曲，上六句[绕佛阁]，下四句[天香]，后段同》
清代·丁澎

茅庵小筑。疏梅几树。能伴幽独。无生晤速。长斋绣佛、前身是金粟。

经翻贝叶，清磬里、莲根似浴。微笑拈花，俨然是先生天竺。

染翰瓷缃竹。慧业文人更清福。坐老蒲团，空阶秋草绿。

映不染禅心，一枝芬郁。谁道仙子尘凡，料兜率、蓬山任归宿。

花雨吹烟，团成香玉。

作者简介：（约1622—1686）清浙江仁和人，字飞涛，号药园。回族。顺治十二年进士，官主事。充河南乡试副考官，荐升郎中。科场案起，以违例被劾，谪塞上五年。工诗。早年与毛先舒、柴绍炳等人称“西泠十子”，后又与宋琬、施闰章等人号“燕台七子”。有《信美堂诗选》、《扶荔堂集》。